K. Tóthová, poslankyňa: (2001-10-25):
Pamätám sa, keď som robila ešte legislatívu, že došlo k niektorým aproximačným krokom a vlastne naše normy sa zmäkčili a začali sme pripúšťať viac cudzorodých látok v potravinách, ako to naše normy dovoľovali. Vtedy som neváhala a v Bruseli som sa stretla s viacerými odborníkmi a protestovala som voči tomu, že tlačia na aproximáciu predpisov, ktoré upravovali, resp. niektorých technických noriem, majúcich charakter technických noriem, ktoré upravovali množstvo cudzorodých látok. Otázka z mojej strany bola, akým smerom chce  ísť Európska únia. K znižovaniu cudzorodých látok alebo k zvyšovaniu? Alebo k bezpečnejším potravinám, alebo ku zníženiu bezpečnosti? No jednoznačne som dostala odpoveď, že k znižovaniu cudzorodých látok. No tak potom, keď my sme vpredu, načo máme ísť dozadu? Aby sme zase išli dopredu? Keď sme v správnom smere dopredu? Takže ani tu ma nikto nepresvedčí, že ide o aproximáciu, aby tento zákon napomohol tejto otázke. Ja by som jednoznačne povedala, že tu o aproximáciu nejde, ide tu o riešenie niečoho, čo mi nevyplynulo zo zákona, kam a prečo to má byť. Možno sa podivíte týmto mojim dosť striktným vyjadreniam, ale priznávam sa, že dlhé roky som bola ešte počas bývalého režimu členkou osobitnej komisie ministra pôdohos-podárstva, poľnohospodárstva, kde sme riešili mnohé právne problémy, tým pádom sa mi problémy tohto rezortu stali bližšie, a preto nemôžem akosi ľahostajne prejsť nad týmto zákonom. Veď uvedomme si, že v týchto otázkach sa vlastne dnes Európska únia, symbolicky povedané, zobúdza. Pán poslanec Baco už na to poukázal. Predsa v Európskej únii potravinový dozor v jednotlivých štátoch je organizovaný rôzne. Oni to nemajú zjednotené, nemajú unifikované. Tak čo chceme aproximovať? Veď tam nie je, my neaproximujeme k jednotlivým štátom, my aproximujeme ku všeobecne prijatej zásade. V smerniciach taká nie je. A až rôzne škandály, o ktorých sa tu už hovorilo v súvislosti s potravinami, olejmi, rôznymi inými druhmi potravín, ktoré vypukli, vrátane spomínaného BSE, vlastne zobudili Európu, áno, Európsku úniu, aby zharmonizovali svoje kontrolné prístupy a prvým takýmto počinom na nastúpenej ceste je Biela kniha bezpečnosti potravín, ktorá bola prijatá v januári 2000 a táto sa vlastne začína, tento program sa zavádza do rôznych návrhov. Základný smer realizácie tejto Bielej knihy je zvýšenie bezpečnosti potravín. A má sa vytvoriť európsky potravinový orgán ako nezávislá inštitúcia a teda je projekt prijatia určitého aktu, všeobecne záväzného, ktorý by spĺňal funkciu európskeho potravinového zákona. Čiže nie sú doriešené veci, sú veci v riešení, preto si myslím, nerobme ďalšie pokusy zmien a poprípade vylepšime to, čo dnes existuje, rozumne, pretože súčasný stav potravinového dozoru je skutočne roztrieštený. Moji kolegovia už uviedli, do ktorých orgánov, a taktiež uviedli predchádzajúci rečníci význam tejto kontroly potravín a ich bezpečnosti. Dnes, keď určitým spôsobom dochádza k terorizmu, je celkom odôvodnené sa domnievať, že určité akcie terorizmu môžu prejsť aj cez potravinové reťazce, preto kontrola bezpečnosti potravín musí byť účinná, cyklicky uzavretá, s dokonalým zodpovednostným systémom, pretože vytvárať orgány a dať im kompetencie bez vytvorenia náležitého zodpovedného systému, keď inšpekcia zistí nejaké nedostatky, aby sa účinne a rýchlo vyvodila zodpovednosť, to nemá zmysel. To nemá zmysel. Ale nie je celkom účinný, pán minister. Veď tu bol uvedený príklad, že na Slovensku došlo k prípadu, kedy bezpečnosť potravín nebola podchytená a zodpovednostný systém nenaštartoval a nebol účinný. Darmo to máme v právnych predpisoch. Darmo na to máme zriadené orgány s väčším počtom alebo s menším počtom pracovníkov. Treba hľadať taký systém úpravy, aby sa to uplatnilo v praxi. A pokiaľ kompetentný orgán neuplatní zodpovednosť, aby nastupoval sekundárny zodpovednostný systém, po lopate povedané, aby ten, kto má vyvodiť zodpovednosť, ak to neurobí, sám bol zodpovedný. Ale takéto systémy nemáme. Ďalej by som chcela veľmi stručne uviesť a pripojiť sa k tým názorom, ktoré tu akosi polemizovali s pričlenením potravinovej inšpekcie k veterinárnej. Myslím si, že toto riešenie by sme mali zvážiť, zvážiť jeho efektívnosť, opodstatnenosť a hlavne funkčnosť. Myslím si, že tieto kontroly by mali byť rovnocenné s príslušným legislatívnym vyjadrením. Čo sa týka predloženého návrhu, zastávam názor, že skutočne je tu legislatívna diera, čo sa týka kontroly dovezených potravín. Dnes skutočne nemožno uvažovať, že by to bolo prioritne akosi obmedzovanie vzájomnej výmeny a voľného pohybu tovarov, ale to musí prioritne byť posudzované ako ochranné opatrenie, pretože dovoz potravín môže mať riziko napríklad v tom smere, že v niektorom štáte Európskej únie práve cez potravinový prvok môže nastať určitý teroristický čin a pokiaľ nebudeme mať pripravenú kontrolu dovezených potravín, vlastne vystavujeme naše obyvateľstvo veľkému riziku. Pretože nám musí byť zrejmé, akým dôležitým každodenným prvkom existencie každého človeka potraviny sú. A na záver, pán minister, by som chcela vyjadriť niektoré obavy. Obávam sa, či nedôjde k zrušeniu akreditovaných laboratórií štátnych veterinárnych ústavov, ďalej či nedôjde k zrušeniu akreditovaných laboratórií Slovenskej poľnohospodárskej a potravinárskej inšpekcie. A či vôbec tie laboratóriá Štátnej potravinovej a poľnohospodárskej inšpekcie, ktoré majú už akreditáciu, ju nestratia. Naplnenie týchto mojich obáv by podľa môjho názoru zhoršilo oblasť kontroly, bezpečnosti potravín na Slovensku. Preto opakujem myšlienku, ktorú som uviedla na úvod, osobne budem mať problémy s podporou tohto legislatívneho návrhu a dávam na zváženie, pán minister, či by sme skutočne tento legislatívny návrh nestiahli a neprišli s ním o niekoľko mesiacov, keď bude aj vývoj a keď budeme mať informácie z príslušnej komisie, ktorá príde na Slovensko a keď sa vykryštalizuje lepšie vývoj aj na úrovni Európskej únie. Vážené panie poslankyne, vážení páni poslanci, ďakujem vám za pozornosť. I. Presperín, podpredseda NR SR: Ďakujem. Vystúpili všetci poslanci, ktorí boli prihlásení do rozpravy písomne, aj ústne. Páni poslanci, máme 4 minúty do konca dnešného rokovacieho dňa. Váham, či ešte pokračovať. Pán minister, budete vystupovať k rozprave? Pán minister Koncoš. Tak potom sa dohodnime, to nebudeme už teraz robiť. Tak využime ešte dve - tri minúty, nech pán minister povie a o 21.00 hodine skončíme rokovanie s tým, páni poslanci, že zajtra by sme rokovali od 9.00 hodiny, dokončili by sme rokovanie o tomto zákone, a potom tak ako sme schválili, rokovali  by sme o zákone, ktorý bol predsunutý o NKÚ smerom k štátnemu rozpočtu. Zároveň keď mám slovo, dovoľte mi ešte poslednú informáciu, že o Národnom programe pre prijatie acquis communautaire, tlač 1071, budeme rokovať v utorok 30. októbra, nakoľko podpredsedníčka vlády pani Mária Kadlečíková sa z dôvodu zahraničnej pracovnej cesty z rokovania Národnej rady ospravedlnila. Ďakujem za pochopenie. Pán minister, máte slovo. P. Koncoš, minister pôdohospodárstva SR: Ak mi dovolíte, panie poslankyne, páni poslanci, dám len podnet na premýšľanie do zajtra, keď sa bude hlasovať o tomto návrhu a o tejto novele zákona. Ku všetkému, čo prečítal pán poslanec Hudec sólistu pána Kalaša, chcem uviesť, že úroveň plnenia týchto úloh je kontrolovaná špecializovaným orgánom Európskej komisie a tento orgán sa volá Potravinový a veterinárny úrad so sídlom Dubline. Potravinový a veterinárny úrad so sídlom v Dubline, chcem to osobitne zdôrazniť. Pani poslankyňa Tóthová, na jednej strane sama zdôrazňujete, že súčasný systém kontroly potravín a dozoru nad potravinami je rozdrobený, roztrieštený, ale na druhej strane hovoríte, že treba na čosi čakať. Obávam sa, že netreba, nemožno čakať na správu Európskej únie, nemožno čakať, ako sa budú veci v Európskej únii riešiť a ako sa doriešia, oni sú naozaj v pohybe, celý život je v pohybe, aj náš, a život je pohyb. A problém je ten, že ak neschválime zákon do konca roka, jednoducho prejde ďalší rok, môžeme ho uviesť do účinnosti len o rok. Takéto dva orgány nemožno zlúčiť, ja neviem, k 1. aprílu alebo inému dátumu v priebehu roka. Je to spojené s majetkom, skutočne s dozorom a už nemožno ďalej nechávať v neistote pracovníkov orgánov potra-vinového dozoru. Chcem len zdôrazniť, že SPPI sa nepričleňuje ku Štátnej veterinárnej správe, že sa zlučujú tak, aby sa vytvoril jeden silný inštitút Potravinová a veterinárna správa, tak ako je Potravinový a veterinárny úrad v Dubline. Má to svoju logiku, budú rovnocenné. A potom, možno súkromne sa chcem opýtať, na základe čoho sa domnievate, že sa zrušia akreditované laboratóriá, že sa zrušia akreditované pracoviská alebo ďalšie špecializované pracoviská. Neviem potom reagovať. Viem, poviem len toľko, že sa nezrušia. Ale neviem, prečo a aký je dôvod na základe novely domnievať sa. Tak naozaj rád by som to vedel, aby sme prípadne mohli urobiť opatrenia. A veľmi prosím, aby sa zákon posunul do druhého čítania, pretože má svoju logiku práve s ohľadom na to, čo sa deje v Európskej únii, práve zato, ako sa sprísňuje celková kontrola a celkový dozor nad potravinami. Ale o týchto konkrétnych veciach by som veľmi poprosil zajtra ráno o 21.00 hodine. I. Presperín, podpredseda NR SR: Ďakujem pekne, pán minister. Prajem vám všetkým dobrú noc. (Rokovanie prerušené o 21.00 hodine.)